แจ้งเตือนภาคเหนือ ภาคตะวันออกเฉียงเหนือ จะเกิดฝนตกลมแรงช่วง 11-12 มกราคมนี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า สภาพอากาศสัปดาห์นี้ประเทศไทยตอนบนยังคงมีอากาศเย็นถึงหนาวแม้มวลอากาศเย็นที่ปกคลุมจะมีกำลังอ่อนลง แต่วันที่ 11 - 12 มกราคมจะมีคลื่นกระแสลมฝ่ายตะวันตกเคลื่อนผ่านภาคเหนือและภาคตะวันออกเฉียงเหนือตอนบนทำให้เกิดฝนฟ้าคะนองและลมแรงบางพื้นที่ ส่งผลให้อุณหภูมิหลังจากนั้นลดลงได้อีก 2 - 4 องศาเซลเซียส สำหรับมรสุมตะวันออกเฉียงเหนือที่พัดปกคลุมบริเวณอ่าวไทยและภาคใต้ มีกำลังอ่อนลง ประกอบกับมีลมตะวันออกพัดนำความชื้นจากทะเลจีนใต้เข้ามาปกคลุมภาคตะวันออกเฉียงเหนือตอนล่าง ภาคกลาง กรุงเทพมหานครและปริมณฑล และภาคตะวันออก ทำให้ระยะนี้จะมีฝนฟ้าคะนองเกิดขึ้น ขอให้ประชาชนรักษาสุขภาพเนื่องจากสภาพอากาศเปลี่ยนแปลงรวดเร็ว รวมถึงฝนฟ้าคะนองที่เกิดขึ้นจนถึงวันที่ 12 มกราคม และหลังจากวันที่ 15 มกราคม จะมีมวลอากาศเย็นกำลังปานกลางระลอกใหม่จากประเทศจีนแผ่ลงมาปกคลุมประเทศไทยตอนบนและทะเลจีนใต้อีกครั้ง ทำให้อุณหภูมิลดลงอีก 1 - 3 องศาเซลเซียสสำหรับพื้นที่ภาคใต้ช่วงนี้ยังคงมีฝนตกหนักบางแห่ง คลื่นลมบริเวณอ่าวไทยมีกำลังอ่อนลงแต่บริเวณที่มีฝนฟ้าคะนองคลื่นสูงมากกว่า 2 เมตร อย่างไรก็ตาม ยังคงต้องเฝ้าระวังฝนตกหนักต่อเนื่อง โดยเฉพาะช่วงหลังวันที่ 15 มกราคมที่มรสุมตะวันออกเฉียงเหนือพัดปกคลุมบริเวณอ่าวไทยและภาคใต้ ทำให้คลื่นลมบริเวณอ่าวไทยตอนล่างมีกำลังค่อนข้างแรงคลื่นสูง 2-3 เมตรบริเวณที่มีฝนฟ้าคะนองคลื่นสูงมากกว่า 3 เมตรต้องใช้ความระมัดระวังในการเดินเรือ